pod jednou strechou, mal úprimne rád, ibaže to, čo k nej cítil prejavoval spôsobom, ktorý sa jej vôbec nepáčil. Ich lásku a dobré spolunažívanie totiž naštrbil alkohol. Pod jeho vplyvom sa z láskavého priateľa stal agresívny, s ničím nespokojný zurvalec bez zábran. Lenže pani Dana nepatrila k ženám, ktoré považujú bitku za čosi samozrejmé, s čím sa treba zmieriť, ba dokonca i odpustiť…
Keď zistila, že Pavel berie jej dohováranie na ľahkú váhu a nemá v úmysle svoje správanie k nej zmeniť, odišla od neho a preušila s ním všetky kontakty. Nasťahovala sa k rodičom do Sadov nad Torysou časť Zdoba, okr. Košice - okolie. Urazený Pavel sa však s tým nechcel zmieriť a snažil sa opäť získať priazeň milej, ktorá ho opustila. Dosiahol pravý opak, akoby si neuvedomoval, že jej znepríjemňuje život.
"Večer, okolo 21. hod. vošiel do nášho domu cez zadné dvere, ktoré neboli zamknuté. Vulgárne nadával na našu dcéru Danu a dožadoval sa, aby sme ju zavolali, že s ňou chce hovoriť. Bol opitý a preto ho manžel vyzval, aby náš dom opustil. Nerešpektoval ho a preto ho vyviedol z domu von. Netrvalo dlho a opäť som Pavla videla, ako preskočil dvojkrídlovú bránu nášho plota. Odistil ju a otvoril. Potom zobral plechovú konvu na smetie, priniesol ju do dvora a odpadky rozsypal po dvore. Nadával pritom a vyhrážal sa nám, že nás všetkých pozabíja a podpáli nám dom… Správal sa agresívne a bol opitý, bola som presvedčená, že to, čím sa nám vyhráža, je naozaj schopný urobiť," vypovedala pred samosudcom Okresného súdu Košice okolie, svedkyňa Anna H. Jej manžel Štefan tiež potvrdil, že sa mu Pavel vyhrážal usmrtením a podpálením domu, čím u neho vzbudil obavu, že to myslí vážne. Neváhal a oznámil to policajtom.
Pavel V. sa tak v prípravno konaní, ako aj na pojednávaní, priznal ku spáchaniu uvedeného skutku, iba čiatočne. "Je pravda, že do domu H. som vošiel cez zadné dvere, i to, že som Daninej matke povedal niekoľko slov na adresu jej dcéry. Štefan H. ma vyzval, aby som odišiel a strkal ma von, vlastne až do polovice dvora. Potom som už šiel sám. Otvoril som si dvojkrídlovú bránu, a pretože som bol nahnevaný, chytil som plechovú konvu, do ktorej sa sypú smeti a odpadky, ktoré v nej boli, som vysypal na dvor. Nikomu som sa nevyhrážal zabitím, ani ujmou na zdraví," bránil sa obžalovaný pred samosudcom.
Manželia H. si však stáli na svojom. "Vyhrážal sa nám a to nielen v ten večer, ale aj niekoľkokrát predtým nám to telefonicky oznamoval," zdôraznila pani Anna. Jej dcéra Dana povedala: "Predtým, ako sa to stalo, mi Pavel v noci telefonoval k rodičom a vulgárne mi nadával. Ja sa s ním už vôbec nestýkam, pretože sme si prestali rozumieť. Keď si vypil, bol agresívny a bil ma… Odišla som od neho a už o neho nemám záujem, ani o jeho spoločnosť."
Policajt Vincent Č., ktorý sa pred súdom ocitol v úlohe svedka, na pojednávaní uviedol, že na zákrok bol vyslaný na základe telefonátu poškodených. "Keď som prišiel k domu rodiny H., obžalovaný tam už nebol. Manželia H. boli nervózni, triasli sa a bolo na nich vidno, že sa boja. Videl som, že po dvore boli porozhadzované odpadky. Keď mi opísali, ako bol Pavel V. oblečený, zistil som, že som ho cestou k nim videl. Spolu s kolegom sme sa vrátili na cestu, po ktorej sme prišli a stretli sme sa s Pavlom V. Vracal sa smerom k domu poškodených. Po overení jeho totožnosti sme ho vyzvali, aby nastúpil do služobného vozidla. Urobil to, ale cestou na Obvodné oddelenie PZ Bidovce, začal okolo seba kopať, proti predvedeniu sa vzpieral. Bolo na ňom vidno, že pil a tak sa po príchode na oddelenie podrobil dychovej skúške, ktorá bola pozitívna. V jednom kuse vulgárne nadával a kládol aktívny odpor… Po použití donucovacích prostriedkov sme ho predviedli do Protialkoholickej záchytnej stanice v Košiciach," vypovedal svedok.
Z charakteristík obžalovaného je zrejmé, že Pavel V. patrí k dobrým pracovníkom, i to, že až do spáchania skutku, motívom ktorého bol rozchod s priateľkou Danou, ktorá s ním odmietla žiť, viedol bezúhonný život. Doposiaľ nebol ani súdne trestaný.
Súd na základe vykonaného dokazovania dospel k záveru, že obrana obžalovaného je účelová a nezakladá sa na pravde. Vyvrátili ju zhodné výpovede svedkov, o pravdivosti ktorých nevznikli žiadne pochybnosti. Samosudca mal za to, že bolo jednoznačne preukázané, že obžalovaný sa pod vplyvom alkoholu správal agresívne, pričom sa dopustil trestného činu porušovania domovej slobody v jednočinnom súbehu s trestným činom násilia proti skupine obyvateľov a proti jednotlivcovi. Stručne povedané, nerešpektoval práva iného na nedotknuteľnosť jeho obydlia a porušil pravidlá občianskeho spolunažívania. Súd ho uznal vinným a vymeral mu trest 8 mesiacov s podmienečným odkladom na skúšobnú dobu jedného roka. Prihliadal pri tom na stupeň spoločenskej nebezpečnosti spáchaného trestného činu i to, že motívom jeho konania bol záujem o dcéru poškodených, ktorá sa s ním odmietala stretávať. Pod vplyvom alkoholu, ktorého mal pri predvedení na policajnú stanicu 1,82 promile v krvi, sa rozhodol vojsť do domu poškodených, aby si získal stratenú priazeň bývalej priateľky. Vymklo sa mu to však z rúk a dopadlo to úplne inak, ako si predstavoval. Súd mal teda za to, že trest pri dolnej hranici trestnej sadzby postačí na prevýchovu obžalovaného, a že skúšobná doba bude pôsobiť ako hrozba, aby sa v budúcnosti vyvaroval akejkoľvek trestnej činnosti. Obžalovaný nebol s verdiktom spokojný, avšak jeho odvolanie Krajský súd v Košiciach zamietol, ako neodôvodnené.
Najdôležitejšie správy z východu Slovenska čítajte na Korzar.sme.sk.